Andreas Steenberg (RV), 2012-10-23:
Jeg tror, alle kan blive enige om, at indkøbene af IC4-togene har været en af de største politiske og indkøbsmæssige skandaler, der har været i nyere tid.
Man burde have satset på eltog i stedet for dieseltog.
Eltog er bedre, de virker, de er billigere i drift, de forurener meget mindre, og så er det det, andre lande har valgt at gøre.
Ud over at man skulle have satset på el frem for diesel, er der jo sket alle mulige fejl i indkøbene af de her tog.
Det er jo derfor, at Rigsrevisionen har kritiseret ministeriet, har kritiseret DSB, har kritiseret styringen af de her indkøb.
Og det her lovforslag er en imødekommelse af den kritik, der har været fra Rigsrevisionen, for med det her lovforslag laver vi en ny procedure for, hvordan vi køber tog i Danmark.
Sagen er nemlig den, at den nye regering har prioriteret at bruge over 1 mia. kr. til at begynde at sætte køreledninger op mellem Fredericia og Esbjerg, så vi kan komme til at køre med eltog mellem Esbjerg og København i 2015.
Vi ønsker også at prioritere at få køreledninger op mellem Esbjerg og Aarhus, så vi kan begynde at køre eltog mellem Aarhus og København.
Sagen er nemlig, at man har fået elektrificeret, som det hedder, halvdelen af Danmark – men man har ikke tage det sidste med.
Når vi så skal ud at købe eltog til de her strækninger, er der altså den her nye procedure, hvor ministeriet skal godkende hvert enkelt køb.
Jeg er rigtig stolt af at være med i en regering, der vælger at lytte til Rigsrevisionens kritik i stedet for bare at sidde den overhørig.
Det omhandler bl.a., at DSB får øget mulighed for at optage lån med statsgaranti, og det har bl.a. Venstre problematiseret, fordi DSB ikke skal optage flere lån og have mere gæld.
Det kan man jo kun være enig i, og i øvrigt er den gæld, DSB har på 17-18 mia. kr., jo opbygget over de sidste 10 år, hvor Venstre havde magten.
Nu sidder de så med den her gæld, og DSB skal betale renter, og det går jo så ud over togdriften.
Det betyder også, at DSB har sværere ved at komme ud af krisen, som de er havnet i, og det er derfor, vi vil give dem mulighed for at låne med statsgaranti, for så bliver lånene billigere, og så kan de komme ud af krisen og få betalt deres gæld af.
Så det er ikke, fordi vi ønsker, at de skal gældsætte sig mere, det er, fordi vi ønsker, at de skal ud af den gæld, de har fået de sidste 10 år i Venstres regeringstid.
Jeg tror, det kommer bag på mange danskere, at DSB S-tog og DSB er to forskellige selskaber.
Og jeg synes, det er helt logisk, at vi nu giver DSB mulighed for at lægge dem sammen og få nogle stordriftsfordele, i stedet for at man skal have to styrelser siddende.
Så ved jeg godt, at partiet Venstre har et forslag om at privatisere DSB, og det er jo, undskyld mig, helt ude i skoven, når vi har at gøre med en virksomhed, som har en kæmpe gæld, og som har nogle tog, der ikke kan køre, og som der er store problemer med.
Så at privatisere den virksomhed vil jo bare betyde, at man ikke får nogen penge for det, eller i hvert fald ikke særlig mange penge, og det vil betyde, at statskassen skal tage sig af den gæld, der er stiftet.
Så derfor ser vi kun én vej ud af DSB's krise, og den er, at de får tilbagebetalt deres gæld.
Det kræver, at de får lov til at lægge DSB og DSB S-tog sammen, og det kræver også, at de får lov til at optage nogle lån med statsgaranti, så det kan blive lidt billigere, så de kan komme ud af den gæld, de har.
Med de ord kan vi støtte lovforslaget.